રાજકોટ જિલ્લાની અન્ય ચાર સીટની વાત કરીએ તો જસદણમાં કૉંગ્રેસના વરિષ્ઠ નેતા કુંવરજી બાવળીયા ખુદ મેદાનમાં છે. તેમની સામે ભાજપે પાટીદાર ડૉ. ભરત બોઘરાને રિપીટ કર્યા છે. આ બેઠક પર વધુ એક વખત ગુરુ ચેલા વચ્ચે જંગ છે. બોઘરા એક સમયે બાવળીયાનાં સહયોગી તરીકે કામ કરતા હતા. કોળી નેતા બાવળીયાનું વર્ચસ્વ તોડવુ ભાજપ માટે પડકારરૃપ છે. મોદીએ પ્રચાર અભિયાનમાં પ્રથમ દિવસે જ જસદણમાં સભા કરી હતી. ગોંડલની સીટ સૌથી વધુ ચર્ચામાં છે. ગોંડલનાં ભાજપનાં ધારાસભ્ય જયરાજસિંહ જાડેજા એક કાનૂની કેસમાં ગુજરાતમાંથી બહાર હોઇ ભાજપે તેમનાં પત્ની ગીતાબાને ટિકિટ આપી છે તો કૉંગ્રેસે રાજકોટ જિલ્લા પંચાયતનાં કારોબારી ચૅરમેન અર્જુન ખાટરીયાને મેદાનમાં ઉતાર્યા છે. ગોંડલ બેઠકમાં સૌથી વધુ ૭૦ હજાર જેટલા પાટીદાર મતો છે જે આ ચૂંટણીમાં નિર્ણાયક બનશે. ગોંડલમાં ભાજપ કે કૉંગ્રેસે પાટીદારને ટિકિટ નથી આપી. જેતપુરની વાત કરીએ તો કેબિનેટ મંત્રી જયેશ રાદડીયાને ભાજપે રિપીટ કર્યા છે તો કૉંગ્રેસે ખોડલધામનાં ટ્રસ્ટી રવિ આંબલીયાને ટિકિટ આપી જંગ રોચક બનાવી દીધો છે. બે યુવા પાટીદાર નેતાઓ વચ્ચે જેતપુરમાં લડાઈ છે ત્યારે ઈતર સમુદાય મહત્વની ભૂમિકામાં છે.